Mistä on kyse? Suomen Kotteria Oy alkoi vuokrata Kotkan Tiutisessa sijaitsevaa merenrantahuvilaa ulkopuolisille kesällä 2012

Naapurit ovat kärsineet vuokralaisten juhlinnasta etenkin kesäisin

Kotkan kaupunki on aiemmin kieltänyt huvilan vuokrakäytön, koska talo on alunperin tarkoitettu asumiseen

Asia on parhaillaan KHO:n käsittelyssä

Kotkan Tiutisessa sijaitsevan vuokrahuvilan juhlat jatkuvat villeinä, vaikka Kotkan kaupunki on asettanut huvilan käyttökieltoon. Naapurit seuraavat juhlintaa voimattomina vierestä.

– Ihan järkyttävää. He kännäävät, huutavat hävyttömyyksiä ja hyppivät alasti toisten pihoilla sekä laitureilla. Bassonjumputus kuuluu viikonloppuisin yötäpäivää. Naapurin rouva joutuu nukkumaan korvatulpat korvissa, kertoo naapurien puhenaisena toimiva Pirkko Koivusaari.

Juhlinta on synnyttänyt naapurustossa myös pelkoa. Huvilan asukit pyrkivät nimittäin usein aamuyöllä Kotkan keskustan riennoista palatessaan sisään väärään mökkiin.

– Meidän mökkimme on myös punainen, joten he tulevat sitten meidän pihallemme. Kyllä se pelottaa, jos känninen ukkolauma tulee aamuyöstä huutamaan ja hakkaamaan ovea. Yksi naapuri on jo muuttanut pois ja eräs lapsiperhekin on myynyt talonsa.

Rauhallista grillausta

Suomen Kotteria Oy osti merenrannalla sijaitsevan omakotitalon piharakennuksineen vuonna 2011. Se alkoi vuokrata taloa ulkopuolisille kesällä 2012.

Vähän aikaa sitten eräs mies alkoi ehdotella naapurin murkkuikäisille tytöille. Kun tyttöjen isä yritti häätää hänet, mies alkoi ehdotella isällekin. Pirkko Koivusaari

Yritys on saanut naapureilta useita yhteydenottoja häiriköinnin vuoksi.

– Olemme nyt kirjanneet varausehtoihin erikseen, että kukaan ei huuda ulkona yhdentoista jälkeen illalla. Olemme myös olleet asiakkaisiin yhteydessä ja käyneet kerran paikallakin. Silloin siellä grillattiin rauhallisesti, kertoo yrityksen hallituksen puheenjohtaja Minna Kotiaho.

Kotkan kaupunki on kieltänyt yritystä vuokraamasta huvilaa, koska talo on tarkoitettu asumiskäyttöön. Yritys valitti kiellosta Kouvolan hallinto-oikeuteen, joka asettui Kotkan kaupungin kannalle.

Korkeimman hallinto-oikeuden päätöstä asiaan odotetaan loppuvuoden aikana.

Taloon tehty laajennus on myös vireillä Kymenlaakson käräjäoikeudessa rakennusluparikkomuksena.

Olemme nyt kirjanneet varausehtoihin erikseen, että kukaan ei huuda ulkona yhdentoista jälkeen illalla. Minna Kotiaho

Härskit ja röyhkeät suomalaiset

Yritys ei aio luovuttaa.

– En ymmärrä, miksi kaupunki haastaa yksittäisen yrittäjän oikeuteen. Kotkassa on paljon muitakin vastaavalla periaatteella toimivia yrityksiä, Kotiaho ihmettelee.

Huvilaan mahtuu noin 20 ihmistä kerralla. Sitä käyttävät erilaiset synttäri-, polttari- ja työporukat. Juhlaväki koostuu yleensä nuorisosta. Huvilaa vuokraavat myös venäläiset.

– Suomalaiset ovat kaikkein härskeimpiä ja röyhkeimpiä. Vähän aikaa sitten eräs mies alkoi ehdotella naapurin murkkuikäisille tytöille. Kun tyttöjen isä yritti häätää hänet, mies alkoi ehdotella isällekin. Isän piti lopulta soittaa poliisit, Pirkko Koivusaari sanoo.